১৯৬৩ সালে এই সিনেমার জন্য তিনি মস্কো ইন্টারন্যাশনাল ফিল্ম ফেস্টিভ্যালে বেস্ট অ্যাকট্রেস পুরস্কার লাভ করেন। ভারতীয় অভিনেত্রীদের মধ্যে সুচিত্রা সেনই প্রথম আন্তর্জাতিক পুরস্কারে ভূষিত হন। সুচিত্রা সেন আমাদের চিরকালের নায়িকা। ১৯৭২ সালে ভারত সরকার তাঁকে পদ্মশ্রী সম্মান প্রদান করে।শোনা যায়, ২০০৫ সালে তাঁকে দাদাসাহেব ফালকে পুরস্কার দেওয়ার প্রস্তাব রাখা হয়েছিল; কিন্তু সুচিত্রা সেন জনসমক্ষে আসতে চান না বলে এই পুরস্কার গ্রহণ করেন নি। ২০১২ সালে তাঁকে পশ্চিমবঙ্গ সরকারের সর্বোচ্চ সম্মাননা বঙ্গবিভূষণ প্রদান করা হয়। ১৯৭৮ সালে প্রণয় পাশায় অভিনয়ের পর ১৯৭৯ সাল থেকে তিনি নিজেকে লোকচক্ষুর অন্তরালে সরিয়ে নিয়ে যান। নায়িকার ভূমিকাতেই আমরা তাঁকে দেখেছি। এর পর আর কখনও তিনি স্বেচ্ছায় জনসমক্ষে আসেননি। এ যেন এক রকম সন্ন্যাসীর জীবন যাপন করা। একই জীবনে বিপুল খ্যাতি এবং সে খ্যাতি হেলায় ত্যাগ করে নির্জনবাস এমন মানুষ বিরল। তাই সুচিত্রা সেন অসাধারণ কী নায়িকার ভূমিকায়, কী জীবন দর্শনে। কার সঙ্গে তাঁর তুলনা করব?